**Hvordan skal vi bruke paragraftegnet?**

**Det er mye å huske på når vi henviser til lover. Hvordan var nå dette med paragraftegnet, mellomrom, ledd og bokstaver?**

Hvordan skal vi bruke paragraftegnet i plan- og bygningsetaten? Bruker vi ett eller to hvis det er snakk om flere paragrafer, og hvor skal mellomrommene være?

**Svar:**
Vi kan skrive ordet paragraf eller bruke tegnet §. I våre tekster bruker vi vanligvis tegnet.

Her er noen av de viktigste reglene for lovhenvisninger:

* Når vi viser til flere paragrafer, bør vi bruke to paragraftegn:
	+ jamfør §§ 10 og 15
* Når vi refererer til nummer på ledd og punktum, bruker vi helst bokstaver, ikke tall:
	+ § 21 første ledd
* Det skal være mellomrom mellom paragraf og tall og mellom tall og bokstav:
	+ kulturminneloven § 10 første ledd tredje punktum

**Husk liten forbokstav**
Husk også at navn på lover og forskrifter som hovedregel skrives med liten forbokstav:

* plan- og bygningsloven

**Tenk på leseren når du henviser til lover**
Det er ofte nødvendig å henvise til lover og paragrafer. Sørg likevel for at lovhenvisningene ikke kommer i veien for hovedbudskapet. Unngå å starte en tekst eller en setning med å henvise til lover. Få heller fram budskapet først, så kan forankringen komme senere.

Les mer om hvordan du henviser til lover, [på Språkrådets nettsider](http://www.sprakradet.no/Sprakhjelp/Rettskrivning_Ordboeker/Lovhenvisninger/).